**Kulturni dan: Slovenska filharmonija in koncert**

**Oglej si predstavitev Slovenske filharmonije** (datoteka Slovenska filharmonija).  
Žal zaradi novega virusa tja nismo mogli na obisk, pa jo bomo skušali vsaj malo spoznati tako.

**Pripravi** (lahko z bratcem, sestrico, če ga/jo imaš) **koncert** za starše.

* Če igraš inštrument, ne bo težko.
* Če rad poješ, lahko pripraviš koncert, kjer boš nastopal-a kot pevec/pevka solist/solistka.
* Lahko zaigraš na improvizirane inštrumente.
* Lahko z rokami, nogami, svojim glasom pripraviš kratke zvočne zgodbe.
* Če ne poješ rad-a, si lahko pomagaš s petjem na 'playback'. Na youtubu si zavrtiš glasbo, ti pa samo odpiraš usta tako prepričljivo, da bodo vsi prepričani, da poješ.

Naredi tudi **vstopnice** za tvoj koncert.

Nanje napiši naslov koncerta in izvajalca (npr. Pomladni koncert s pevcem Tonijem Novakom ali pa Večerni rompompom z glasbeno skupino Kastrola …).

**Dvorano** za ogled koncerta ustrezno pripravi (stoli, lahko uporabiš tudi kavč ali pa prostor za sedenje urediš na tleh, morda kar na vrtu, če ga imate, da boš na razdaljo zabaval-a še sosede).

Pred koncertno dvorano lahko urediš **garderobo**, kjer bodo obiskovalci odložili odvečna oblačila.

Če je koncertna dvorana daleč, lahko poskrbiš tudi za **prevoz** (npr. iz kuhinje do dnevne sobe). Morda iz stolov narediš avtobus ali taksi, da se obiskovalci na dolgi poti ne bodo preveč utrudili.

Če bi svoje obiskovalce rad-a še posebej razvajala-a, jih lahko potem povabiš še na manjšo pogostitev (kakav, bela kava, vanilijevo mleko, pokovka…). 😊

To je moj predlog, zato ti postrezi svojim gostom s tem, kar imajo radi oni.